*Likumprojekts*

**Grozījumi Korupcijas novēršanas un apkarošanas biroja likumā**

Izdarīt Korupcijas novēršanas un apkarošanas biroja likumā (Latvijas Republikas Saeimas un Ministru Kabineta Ziņotājs, 2002, 10. nr.; 2003, 8., 14. nr.; 2005, 2., 5., 14. nr.; 2006, 24. nr.; 2008, 24. nr.; 2009, 2., 15. nr.; Latvijas Vēstnesis, 2009, 193. nr.; 2011, 169. nr.; 2016, 57. nr.; 2017, 30., 253. nr.) šādus grozījumus:

1. Papildināt likuma 10. panta pirmās daļas septīto apakšpunktu ar otro teikumu šādā redakcijā:

“Šādos gadījumos uz veikto personas datu apstrādi neattiecas tiesībaizsardzības nolūkos apstrādājamo personas datu jomu regulējošajos normatīvajos aktos noteiktās datu subjekta tiesības, tajā skaitā, pieprasīt informāciju par datu apstrādi, tiesības piekļūt saviem datiem un pieprasīt to labošanu, dzēšanu vai apstrādes ierobežošanu, kā arī pārziņa pienākums informēt datu subjektu par personas datu apstrādi.”

1. Papildināt likumu ar 26.pantu šādā redakcijā:

 “**26.pants. Aizrādījums**

(1) Ja Biroja amatpersona ir izdarījusi disciplinārpārkāpumu, bet šis pārkāpums ir mazsvarīgs vai nav radījis nelabvēlīgas sekas, Biroja priekšnieks tai var izteikt aizrādījumu, neierosinot disciplinārlietu vai pieņemot lēmumu par disciplinārlietas izbeigšanu. Pirms aizrādījuma izteikšanas Biroja amatpersonai lūdz iesniegt rakstveida paskaidrojumu.

(2) Aizrādījumu izsaka rakstveidā (arī rezolūcijas veidā), norādot darbību vai bezdarbību, kas ietver disciplinārpārkāpuma pazīmes, un pārkāpto tiesību normu, un informē par to Biroja amatpersonu, kurai tiek izteikts aizrādījums.

(3) Aizrādījums nav disciplinārsods.

(4) Tā dokumenta kopiju, kurā rakstveidā izteikts aizrādījums, pievieno personas lietai.”

Iesniedzējs:

Ministru prezidents Māris Kučinskis

Vizē:

Korupcijas novēršanas un apkarošanas

biroja priekšnieks Jēkabs Straume